Massive Attack: 100th Window

Da Patrick Capaul

Tschintg onns èn passats, dapi ch'ina schiba ha midà mes mund, mes di, mia vita... e quai da l'emprim fin tar il davos tun.
Dapi tschintg onns tuna exact quel sound segir ina gia l'emna en mias ureglias, 262'800 minutas en mes chau ...
"Mezzanine" da MASSIVE ATTACK è mes soundtrack per las pli bellas uras durant ils pli trids dis. Dapi che jau hai udì l'emprim tun da quel dc extraordinari, è MASSIVE ATTACK ina da mias bands preferidas. Dapi quel di spetg jau sin la successiun da "Mezzanine".
"100th window", la tschintgavla schiba da Robert Del Naja e sia band da Bristol, è la nova, gist cumparida ... strusch da crair: la nova MASSIVE ATTACK è qua!!!!
E cun tge aspectativas che jau hai smatgà l'emprima gia play, quai n'è strusch betg da descriver. Per l'ina è quella furmaziun sminuida sulet sin il chau "3D" alias Del Naja, per l'autra, hai gì num, saja Sinead O'Connor la nova chantadura .... Speculaziuns sur speculaziuns.
Per vegnir anc ina gia enavos tar mias aspectativas che cuntegnan la successiun dad in dals megliers albums dals davos 1000onns, quellas èn stadas autas, fitg autas. El medem mument bassas, uschia bassas, sco strusch avant maun ... per esser sincer: jau hai nagin'idea tge che jau spetgava da quella schiba! Tuttina hai jau a la fin finala smatgà play e survegnì MASSIVE ATTACK da l'entschatta enfin la fin. Dentant, er sche jau smatg gist en quest mument per la 100avla gia play ... jau hai tuttina pauc idea tge che jau hai pensà da scriver sur da "100th window"! Sun jau davaira uschè ina buttiglia ch'jau na chat nagins pleds per 74 minutas musica? Sun jau uschia trumpà? Uschè intgantà? Nagin'idea ...
Per finir anc in'emprova da descriver il sound da la nova MASSIVE ATTACK: per tut quels che spetgan ina successiun da "Blue lines", da "protection" u forsa schizunt da "Mezzanine", vegnan ad esser trumpads. Ina maschaida da tut quai che steva enfin la per MASSIVE ATTACK? Quai n'è betg il cas! Chillout-sound da tge moda er adina? Bler dapli! In album cun musica d'ascensur ...? Nagut da tut quai è tuttina bler dapli che tut ensemen! Trist e melancolic, profund ed ipnotisond, genial e simpel: ina attatga dil pli massiv!